VEGA præsenterer
**Okay Kaya rammer lige i hjertekulen**
*Oplev Okay Kayas personlige og ærlige indiepop-univers, når hun spiller i Lille VEGA den 4. september.*

Den norske sangskriver Kaya Wilkins skriver under sit kunstnernavn Okay Kaya smukke indiepop-sange, der kryber ind under huden på lytteren. Sidste år udgav hun sit andet studiealbum, *Watch This Liquid Pour Itself*, der vandt en Spelleman pris i kategorien bedste Indie/Alternative udgivelse.
Senere samme år udkom albummet *Surviving Is The New Living*, der er skrevet i København i samarbejde med hendes ven Nature Boy, efter at hun måtte afbryde sin verdensturné på grund af Covid-19. Albummet indkapsler på fornemmeste vis den isolation og ensomhed mange har oplevet under krisen gennem de smukke underspillede produktioner. newsoundsmag.co.uk skrev i rosende vendinger:

“This album is a perfect reflection of the quiet isolation we have all felt at some point in this weird time. Okay Kaya has showcased an indulgence in the solitude, while equally yearning for touch of another as she sings in ‘Bill Withers’, “I don’t want your nudes, I want you in my room.”

I 2018 udgav hun sit debutalbum *Both*, der er en dybt personlig plade, hvor psykisk sygdom, alkoholmisbrug og sex skildres med skinbarlig ærlighed. Sangene er skrevet i Okay Kayas soveværelse, og som lytter fornemmer man intimiteten i de organiske produktioner, der balancerer mellem dybde og et skrøbeligt bristepunkt.

**Fakta om koncerten**
Okay Kaya (NO)
Lørdag den 4. september, 2021 kl. 21.00
Lille VEGA, Enghavevej 40, 1674 København V
Billetpris 170kr. + gebyr
Billetsalget starter i dag via [vega.dk](http://vega.dk/) og Ticketmaster